একটি দুর্ঘটনা মানেই সারা জীবনের কান্না। যাত্রাপথে জীবন হারিয়ে কিংবা পঙ্গুত্ব বরণ করে কর্মহীন হয়ে নিঃস্ব হয়েছে কত জন তার সঠিক হিসাব নেই। চোখের নোনা জলে কত তাজা প্রাণ কঠিন মাটির নিচে চাপা দিতে হয়েছে সে পরিসংখ্যানও বের করা কঠিন। অন্যদিকে দুর্ঘটনায় আহত হয়ে পঙ্গুত্ব বরণ করায় চিকিৎসা খরচ গুনতে গিয়ে কত পরিবার যে সর্বস্বান্ত হয়েছে তারও কোনো ইয়ত্তা নেই। শুধু গত জুলাই মাসেই সারা দেশে ৩৪৪টি দুর্ঘটনায় প্রাণ হারিয়েছে ৩৭৪ জন এবং আহত হয়েছেন ৯০৪ জন। বেসরকারি সংগঠন নৌ, সড়ক ও রেলপথ রক্ষা জাতীয় কমিটির (এনসিপিএসআরআর) সাধারণ সম্পাদক আশীষ কুমার দৈনিক যুগান্তরকে এ পরিসংখ্যান জানিয়েছেন। বিভিন্ন জাতীয় দৈনিক পত্রিকা ও শীর্ষ অনলাইন পত্রিকার খবর অনুযায়ী এবং এনসিপিএসআরআর এর নিজস্ব প্রতিনিধিদের সংগ্রহ করা তথ্যের ভিত্তিতে সংগঠনটি এ পরিসংখ্যান তৈরি করেছে।